CELEX: 62008TN0247
Language: sk
Date: 2008-06-20 00:00:00
Title: Vec T-247/08: Žaloba podaná 20. júna 2008 – C-Content/Úrad pre vydávanie úradných publikácií Európskych spoločenstiev

15.8.2008   
            
            
               SK
            
            
               Úradný vestník Európskej únie
            
            
               C 209/62
            
         Žaloba podaná 20. júna 2008 – C-Content/Úrad pre vydávanie úradných publikácií Európskych spoločenstiev
   (Vec T-247/08)
   (2008/C 209/111)
   Jazyk konania: angličtina
   Účastníci konania
   
      Žalobca: C-Content BV ('s Hertogenbosch, Holandsko) (v zastúpení: M. Meulenbelt, advokát)
   
      Žalovaný: Úrad pre vydávanie úradných publikácií Európskych spoločenstiev
   Návrhy žalobcu
   
               —
            
            
               určiť, že Úrad pre vydávanie úradných publikácií Európskych spoločenstiev (Publikačný úrad) porušil právo Spoločenstva týkajúce sa zadávacích konaní a zmlúv uvedených v tejto žalobe,
            
         
               —
            
            
               zaviazať Publikačný úrad na náhradu trov a iných nákladov vzniknutých žalobcovi v súvislosti s touto žalobou,
            
         
               —
            
            
               zaviazať Publikačný úrad na náhradu trov konania žalobcu.
            
         Žalobné dôvody a hlavné tvrdenia
   V tejto veci sa žalobca prostredníctvom žaloby o určenie mimozmluvnej zodpovednosti domáha náhrady škody, ktorá mu údajne vznikla na základe nezrovnalostí, ktorých sa Úrad pre vydávanie úradných publikácií Európskych spoločenstiev (Publikačný úrad) dopustil pri niektorých zadávacích konaniach týkajúcich sa služieb elektronických publikácií.
   Žalobca uvádza pre každé z napadnutých zadávacích konaní niekoľko dôvodov na vznik zodpovednosti.
   Žalobca tvrdí, že Publikačný úrad porušil zásadu riadnej správy vecí verejných a povinnosť starostlivosti, ako aj zásady rovnosti zaobchádzania, transparentnosti a legitímnej dôvery tým, že:
   
               1.
            
            
               V zadávacom konaní č. 2034 na výrobu a kopírovanie nosičov dát typu CD-ROM obsahujúcich série L a C Úradného vestníka: zadaním zákazky konkurentovi žalobcu napriek tomu, že žalobca podal ekonomicky najvýhodnejšiu ponuku; zmenou kľúčových špecifikácií a znížením požiadaviek zadávacieho konania počas konania alebo po tom, ako bol vybraný úspešný uchádzač bez toho, aby boli o tom informovaní ostatní uchádzači; odmietnutím vykonať riadne preskúmanie výsledkov zadávacieho konania po tom, ako boli Publikačnému úradu predložené námietky proti jeho výsledku; nevyhlásením nového zadávacieho konania, ale pokračovaním v zadávacom konaní č. 2034 na základe zjavne voľnejších kritérií.
            
         
               2.
            
            
               V zadávacom konaní č. 6019 na poskytovanie služieb elektronického uverejňovania, predovšetkým série S Úradného vestníka po pristúpení 10 nových členských štátov: zrušením zadávacieho konania na základe článku 101 nariadenia č. 1605/2002 (1) z dôvodu prezradenia dôverných informácií; žalobca tvrdí, že údajné prezradenie nemohlo ovplyvniť výsledky zadávacieho konania, pretože uvedená informácia bola už všeobecne známa a ponuky už boli v danom čase podané. Okrem toho, žalobca tvrdí, že Publikačný úrad neposkytol riadne odôvodnenie. Nakoniec uvádza, že uvedené zrušenie spôsobilo žalobcovi značnú škodu, pretože podal do zrušeného zadávacieho konania najvýhodnejšiu ponuku z dvoch zostávajúcich uchádzačov.
            
         
               3.
            
            
               V zadávacom konaní č. 1695 na poskytovanie služieb elektronického uverejňovania, predovšetkým série S Úradného vestníka: použitím dodatku k zmluve č. 1695 na zmenu zadávacieho konania. Žalobca tvrdí, že neexistoval žiadny právny základ, podľa ktorého by Publikačný úrad mohol vykonať alebo povoliť rozšírenie zmluvy a v dôsledku toho ju pozmeniť zmenou dodávateľa. Žalobca tvrdí, že Publikačný úrad riadne neprejednal ani nepreskúmal možnosť ponechať žalobcu ako hlavného dodávateľa počas zvyšného obdobia.
            
         Žalobca tvrdí, že v priamom dôsledku vyššie uvedených porušení stratil svoju pozíciu poskytovateľa softvéru pre Publikačný úrad, pričom mu vznikli značné náklady, škoda a ušlý zisk a tvrdí, že Publikačný úrad je povinný ich nahradiť.
   
      (1)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).